[pic] | KOMISIA EURÓPSKYCH SPOLOČENSTIEV |

Brusel, 13.11.2008

KOM(2008) 779 v konečnom znení

2008/0221 (COD)

Návrh

SMERNICA EURÓPSKEHO PARLAMENTU A RADY

o označovaní pneumatík vzhľadom na palivovú úspornosť a iné základné parametre (predložená Komisiou)

{SEK(2008) 2860}{SEK(2008) 2861}

DÔVODOVÁ SPRÁVA

1. KONTEXT NÁVRHU |

110 | Dôvody a ciele návrhu Keďže až 23 % celkových emisií CO2 pochádza z cestnej dopravy[1], zníženie energetickej náročnosti a emisií vozidiel je jednou z najväčších výziev EÚ. Komisia v akčnom pláne pre energetickú účinnosť[2] a oznámení Doprava šetrnejšia k životnému prostrediu[3] ohlásila predloženie návrhu o označovaní pneumatík z hľadiska energetickej účinnosti do roku 2008. Cieľom je podporiť transformáciu trhu smerom k palivovo úsporným pneumatikám, ktoré sa označujú aj ako pneumatiky s nízkym valivým odporom (LRRT). Návrh označovania vychádza z jednotného prístupu k pneumatikám, ktorým sa zabezpečí poskytovanie štandardizovaných informácií nielen o palivovej úspornosti ale aj priľnavosti za mokra a vonkajšom hluku valenia, aby boli spotrebitelia a koncoví užívatelia pri výbere dobre informovaní. Cieľom je prostredníctvom pôsobenia trhových síl podporiť dynamické zlepšenie všetkých parametrov nad úroveň minimálnych požiadaviek stanovených pre typové schválenie (postup, ktorý zaručuje prístup na trh EÚ). |

120 | Všeobecný kontext Pneumatiky môžu zohrať významnú úlohu pri znižovaní energetickej náročnosti dopravy a emisií, pretože predstavujú 20 až 30 % celkovej spotreby paliva vozidiel. Tento podiel pohonných látok sa využíva na prekonanie valivého odporu (RR) spôsobeného najmä tzv. hysteréznou stratou (stratou energie zohrievaním a deformáciou kolies pri valení). Nové technológie umožňujú znížiť RR, takže sa v súčasnosti pri rôznych kategóriách pneumatík líši až o 100 %. Napríklad pri osobných automobiloch to znamená až 10 % rozdiel v spotrebe paliva medzi súpravami pneumatík s najhoršími a najlepšími vlastnosťami. Štúdie potvrdili, že palivovo úsporné pneumatiky sú hospodárne: cenový rozdiel pneumatík s lepšími vlastnosťami počas ich používania vyrovnajú úspory paliva. Preto majú kupujúci priamy záujem o pneumatiky, ktoré im pomôžu znížiť účty za palivo, a celá spoločnosť má záujem o zníženie emisií z cestnej dopravy. Vplyv na úrovni EÚ by mohol byť pôsobivý. Externá štúdia vypracovaná v rámci hodnotenia vplyvu odhalila potenciálne úspory od 0,56 do 1,51 Mtoe ročne, v závislosti od rýchlosti transformácie trhu. To zodpovedá situácii, keby sa z ciest EÚ odstránilo 0,5 až 1,3 milióna osobných automobilov (alebo 3 až 8 % nových registrovaných osobných motorových vozidiel). Zlepšenie RR na trhu originálnych dielov[4] podporujú a budú naďalej podporovať výrobcovia automobilov, ktorí majú motiváciu vybavovať svoje vozidlá palivovo úspornými pneumatikami s cieľom znížiť emisie vozidiel merané v súlade s právnymi predpismi pre typové schválenie. Nariadením o všeobecnej bezpečnosti motorových vozidiel[5] sa, okrem toho, prostredníctvom plnenia minimálnych požiadaviek pre RR zakážu pneumatiky s najhoršími vlastnosťami z hľadiska palivovej úspornosti. Pomocou týchto dvoch stimulov sa však nepodarí dosiahnuť optimálny stupeň transformácie trhu pre nedostatočné informovanie koncového užívateľa, a to najmä na trhu výmenných pneumatík. Na trhu s výmennými pneumatikami, ktorý predstavuje 78 % podiel na celkovom trhu[6], nemajú spotrebitelia ani spoločnosti prístup k objektívnym údajom o valivom odpore pneumatík, a preto nedokážu porovnať vyššiu kúpnu cenu s úsporou paliva. Aj prieskumy trhu potvrdili, že spotrebitelia by mali záujem o nákup palivovo úsporných pneumatík. Okrem toho jednotlivé vlastnosti pneumatiky sa navzájom ovplyvňujú, takže ovplyvnenie jedného parametra, napríklad energetickej úspornosti, môže vyvolať nepriaznivý účinok na ďalšie parametre, napríklad priľnavosť za mokra, no a optimalizácia priľnavosti na mokrej vozovke môže mať negatívny vplyv na vonkajší hluk valenia. Podarilo sa odhaliť potenciál na zlepšenie výkonnostných vlastností pneumatík z hľadiska priľnavosti za mokra a vonkajšieho hluku valenia nad úroveň minimálnych požiadaviek stanovených v právnych predpisoch pre typové schválenie[7]. Je preto v záujme spoločnosti, aby spolu so zlepšením valivého odporu podporila aj optimalizáciu týchto dvoch parametrov. Cieľom systému označovania pneumatík na úrovni EÚ je reagovať na suboptimálnu transformáciu trhu smerom k palivovo úsporným pneumatikám v dôsledku nedostatku informácií. Spotrebiteľom by umožnil vyberať si na základe objektívnych informácií, výrobcov pneumatík by podnietil k zlepšeniu kvality ich výrobkov a prispel by k rozširovaniu povedomia. |

130 | Platné ustanovenia v oblasti návrhu Tento návrh označovania pneumatík tvorí súčasť jednotného prístupu k zníženiu spotreby paliva a emisií v cestnej doprave. Keďže je zameraný na stranu dopytu, doplní právne predpisy pre typové schválenie pneumatík, ktoré prostredníctvom minimálnych požiadaviek regulujú stranu ponuky. Minimálnymi požiadavkami upravujúcimi valivý odpor, priľnavosť za mokra a vonkajší hluk valenia v rámci návrhu nariadenia o všeobecnej bezpečnosti motorových vozidiel, ktoré by mali podľa plánu začať platiť od októbra 2012, sa zabezpečí štandardný stupeň kvality pneumatík, kým systémom označovania sa podnieti ďalšie zlepšovanie nad tieto úrovne. V súvislosti s rastúcou hospodárskou súťažou na trhu s pneumatikami sa tak zavedú rovnaké pravidlá hry pre všetkých, čo výrobcom umožní ťažiť z diferenciácie výrobkov, aby nebola hospodárska súťaž založená iba na cene, ale aj na kvalite produktov. Je pravdepodobné, že sa zároveň zmenšia prekážky, brániace novým subjektom vstúpiť na trh, založené na dobrej povesti. Aj odvetvie samo získa lepšiu návratnosť investícií do výskumu a vývoja, pretože spotrebitelia a koncoví užívatelia budú mať prístup k objektívnym, spoľahlivým a porovnateľným informáciám o parametroch pneumatík. Pre poskytnutie porovnateľných informácií o parametroch pneumatík budú nevyhnutné harmonizované a presné testovacie postupy. Aby sa znížilo administratívne bremeno výrobcov a náklady na testovanie, mali by sa používať rovnaké testovacie postupy ako tie, ktoré sú stanovené právnymi predpismi pre typové schválenie pneumatík. |

140 | Súlad s ostatnými politikami a cieľmi Únie Ak sa prostredníctvom systému označovania podľa energetickej úspornosti dosiahne, že trh bude vo väčšej miere prijímať palivovo úsporné pneumatiky, môže to prispieť k naplneniu potenciálu 20 % úspor energie do roku 2020, ktorý sa stanovil v akčnom pláne pre energetickú účinnosť[8] a ktorý následne schválila Rada pre energetiku, Európska rada a Európsky parlament[9]. Návrh je v súlade s revidovanou stratégiou Komisie pre CO2 z osobných automobilov a ľahkých komerčných vozidiel[10] a vstupnými informáciami od skupiny na vysokej úrovni CARS 21[11]. Táto stratégia vychádza z jednotného prístupu k dosiahnutiu cieľa 120 g/km CO2 do roku 2012, pričom 130 g/km sa dosiahne legislatívnym nástrojom pre emisie automobilov namerané pri typovom schválení[12] a ďalších 10g/km alebo ekvivalentná hodnota pomocou uzavretého zoznamu doplňujúcich opatrení vrátane podpory palivovo úsporných pneumatík. Aj na základe synergií s revidovaným návrhom[13] o označovaní automobilov sa uznanie systému označovania pneumatík zlepší. Podpora transformácie trhu smerom k palivovo úsporným pneumatikám je v súlade s obnovenou stratégiou EÚ pre trvalo udržateľný rozvoj a Lisabonskou stratégiou, pretože podnieti investície do výskumu a vývoja, zabezpečí rovnaké pravidlá hry pre všetkých a zmenší uhlíkovú stopu cestnej dopravy, čím prispeje k dosiahnutiu politického cieľa, ktorý sa týka udržateľnej mobility. K hlavným cieľom Lisabonského programu Spoločenstva na roky 2008 až 2010[14] patrí podpora „priemyselnej politiky zameranej na udržateľnejšiu spotrebu a výrobu“ ďalej rozpracovaná v akčnom pláne pre udržateľnú spotrebu a výrobu a udržateľnú priemyselnú politiku[15]. Označovanie pneumatík bude zároveň tvoriť dôležitú súčasť cieľa „posilniť postavenie spotrebiteľov“ formulovaného v Stratégii spotrebiteľskej politiky EÚ 2007 – 2013[16], pretože umožní spotrebiteľom rozhodovať sa pri kúpe výmenných pneumatík na základe objektívnych informácií. |

2. KONZULTÁCIE SO ZAINTERESOVANÝMI STRANAMI A POSÚDENIE VPLYVU |

Konzultácie so zainteresovanými stranami |

211 | Konzultačné metódy, hlavné cieľové odvetvia a všeobecný profil respondentov V rámci procesu konzultácií sa dôsledne zhromažďovali stanoviská zainteresovaných strán prostredníctvom dvojstranných stretnutí a rôznych konzultácií so zástupcami členských štátov, mimovládnych organizácií, spotrebiteľských a obchodných organizácií, odvetvia pneumatík, správcami vozových parkov, predajcami pneumatík a výrobcami áut. - Prvé reakcie sa podarilo zhromaždiť počas verejnej konzultácie GR ENTR o zvýšenej bezpečnosti motorových vozidiel, ktorá prebehla od augusta do októbra 2007 a v rámci ktorej sa objavil návrh na vytvorenie tried palivovej úspornosti pneumatík. Toto ustanovenie sa nakoniec vypustilo z návrhu ENTR, aby sa umožnila hlbšia analýza, ale spätná väzba z tejto konzultácie sa vzala do úvahy. - 21. apríla 2008 sa uskutočnilo stretnutie skupiny expertov so zástupcami odvetvia pneumatík so zámerom vyjasniť technické záležitosti. - 26. mája 2008 sa usporiadalo pracovné stretnutie zainteresovaných strán. Pracovný dokument obsahujúci otázky týkajúce sa rôznych politických možností, ktoré sa na stretnutí riešili, odpovede zainteresovaných strán a zápisnica zo stretnutia boli zverejnené na internetových stránkach Europa. |

212 | Zhrnutie odpovedí a spôsob ich zohľadnenia Konzultácia so zainteresovanými stranami bola nevyhnutná pre vymedzenie možných opatrení a koncepcie systému označovania. Všetci respondenti počas konzultačného procesu všeobecne podporili zavedenie systému označovania, aj keď s výhradami, ktoré sa týkali niektorých technických záležitostí: - Na prvej verejnej konzultácii GR ENTR sa zdôraznila potreba vyhnúť sa zníženiu úrovne bezpečnostných vlastností pneumatík pri navrhovaní systému označovania na podporu palivovo úsporných pneumatík. Odvetvie pneumatík vyvinulo koncepciu „jednotného prístupu k výkonnostným vlastnostiam pneumatík“, ktorý vyžaduje, aby sa do úvahy brali všetky príslušné parametre spolu. Táto požiadavka sa zohľadnila pri vytvorení koncepcie systému označovania, ktorá zaručí rozdelenie pneumatík do tried s viacerými kritériami. - Bola nastolená požiadavka, aby sa vytvorili ambicióznejšie triedy palivovej úspornosti a aby sa použila rovnaká koncepcia, ako pre domáce spotrebiče (škála tried od A po G)[17]. Následne sa v rámci externej štúdie vykonal rozsiahly výskum s cieľom presne určiť súčasnú situáciu, technologický potenciál ďalšieho zlepšovania palivovej úspornosti pneumatík a s ním spojené výrobné náklady. Pri navrhovaní tried palivovej úspornosti sa zohľadnili výsledky tohto výskumu v tom zmysle, že sa umožnilo, aby trieda A bola dostatočne náročná na to, aby podnietila transformáciu trhu smerom k palivovo úsporným pneumatikám, ale zároveň zabezpečila, aby boli pre koncových užívateľov naďalej nákladovo efektívne - inými slovami, aby vyššiu kúpnu cenu vynahradila úspora paliva. - Niektoré zainteresované strany požadovali, aby sa do systému označovania začlenil aj vonkajší hluk valenia. Hoci vonkajší hluk valenia nebol pôvodne súčasťou hodnotenia vplyvu, na základe tejto požiadavky sa pridal ku kritériám. - Nakoniec prebehla aj intenzívna debata o vhodnosti zapojenia pneumatík kategórie C2 a C3 (pneumatiky pre ľahké a ťažké úžitkové vozidlá) do systému označovania. Spoločnosti cestnej dopravy aj ich federácia, Medzinárodná únia cestnej dopravy (IRU), nastolili požiadavku začleniť aj tieto dve skupiny pneumatík do systému označovania. Keďže hodnotenie vplyvu preukázalo značný potenciál úspor paliva na týchto trhoch, rozhodlo sa o ich zapojení do rozsahu tohto legislatívneho návrhu. |

213 | Od 28. 04. 2008 do 30. 05. 2008 sa prostredníctvom internetu uskutočnili otvorené konzultácie. Komisia dostala 14 odpovedí. Výsledky sú dostupné na internetovej stránke http://ec.europa.eu/energy/demand/legislation/under_discussion_en.htm. |

Zhromažďovanie a využívanie odborných poznatkov |

221 | Príslušné oblasti vedy / odborných poznatkov Konzorcium pre hodnotenie európskych politík po vyžiadaní vykonalo od decembra 2007 do júla 2008 externú štúdiu s cieľom poskytnúť vstupné informácie pre hodnotenie vplyvu. |

222 | Použitá metodika Štúdia bola zameraná na technické súvislosti, ktorými možno podporiť koncepciu systému označovania vrátane kompromisu medzi parametrami pneumatík, štruktúry trhu a analýzy nákladov a prínosov. Konkrétna koncepcia tried palivovej úspornosti a priľnavosti za mokra vychádza, okrem iného, z týchto faktorov: 1) súčasného stavu techniky, 2) výrobných nákladov spojených s dosiahnutím určitého stupňa RR alebo priľnavosti za mokra, ktoré po porovnaní s pomernou úsporou paliva alebo zvýšenou bezpečnosťou určia 3) rentabilné úrovne, ku ktorým by sa mohol vývoj na trhu podľa racionálnych očakávaní priblížiť a 4) presnosti testovacích postupov, ktorá môže ovplyvniť rozsah tried. |

223 | Hlavné organizácie/odborníci, s ktorými sa uskutočnili konzultácie Prebehli konzultácie so zástupcami členských štátov, mimovládnych organizácií, spotrebiteľských a obchodných organizácií, odvetvím pneumatík, predajcami pneumatík a výrobcami automobilov. |

2249 | Zhrnutie prijatých a použitých odporúčaní Možnosť existencie vážnych rizík s nezvratnými dôsledkami sa nespomenula. |

225 | Vstupné technické informácie a analýza nákladov a prínosov sú súčasťou hodnotenia vplyvu. |

226 | Prostriedky použité na zverejnenie odborných odporúčaní Externú štúdiu je možné stiahnuť z adresy http://ec.europa.eu/energy/demand/legislation/under_discussion_en.htm. |

230 | Hodnotenie vplyvu Hodnotením vplyvu sa určili tieto možnosti opatrení na podporu transformácie trhu smerom k palivovo úspornejším pneumatikám: Možnosť 1: nijaké opatrenie EÚ. Táto možnosť predstavuje základný scenár, ktorý zahŕňa prijatie minimálnych požiadaviek pre valivý odpor (RR) v súlade s návrhom nariadenia o všeobecnej bezpečnosti motorových vozidiel a existujúce stimuly pre výrobcov automobilov, aby na svoje vozidlá montovali palivovo úsporné pneumatiky s cieľom znížiť úrovne emisií merané pri typovom schválení. Možnosť 2: systém označenia s jedným kritériom pre pneumatiky osobných automobilov (trieda C1) v súvislosti s palivovou úspornosťou (RR), s minimálnymi požiadavkami na ďalšie parametre (priľnavosť za mokra a vonkajší hluk valenia) Možnosť 3: systém označenia s dvomi kritériami pre pneumatiky triedy C1 v súvislosti s palivovou úspornosťou a priľnavosťou za mokra, s minimálnymi požiadavkami na vonkajší hluk valenia Možnosť 4: systém označenia s viacerými kritériami pre pneumatiky triedy C1 v súvislosti s palivovou úspornosťou, priľnavosťou za mokra aj vonkajším hlukom valenia Možnosť 5: rozšírenie rozsahu systému označenia vyvinutého pre pneumatiky triedy C1 (2., 3. alebo 4. možnosť) o pneumatiky tried C2 a C3 Možnosť 6: ekonomické nástroje a verejné obstarávanie Porovnanie možností opatrenia ukazuje, že systém označovania s viacerými kritériami pre pneumatiky triedy C1 (4. možnosť) prináša najviac výhod, ak sa rozšíri o triedy pneumatík C2 a C3 (5. možnosť). Kompenzáciou pomalšieho presadenia palivovo úsporných pneumatík na trhu oproti 2. možnosti (systém označovania s jedným kritériom) by bolo zvýšenie bezpečnosti, zatiaľ čo rozšírením systému označovania o pneumatiky triedy C2 a C3 sa výrazne zväčšia celkové úspory paliva. |

231 | Komisia vykonala hodnotenie vplyvu uvedené v pracovnom programe a správa z neho je dostupná na internetovej adrese: http://ec.europa.eu/governance/impact/cia_2008_en.htm |

3. PRÁVNE PRVKY NÁVRHU |

305 | Zhrnutie navrhovaných opatrení Návrh sa týka vytvorenia systému označovania parametrov pneumatík, ku ktorým patrí palivová úspornosť, priľnavosť za mokra a vonkajší hluk valenia, pre kategórie pneumatík C1, C2 a C3 (pneumatiky, ktoré sa montujú na osobné automobily, ľahké úžitkové vozidlá a ťažké úžitkové vozidlá). Poskytne spotrebiteľom spoločnostiam a predajcom harmonizované a ľahko zrozumiteľné informácie prostredníctvom vytvorenia tried pneumatík podľa ich výkonnostných vlastností. Zabezpečí sprístupnenie informácií pre koncových užívateľov prostredníctvom rôznych médií (napr. elektronických, katalógov, nálepiek). |

310 | Právny základ Právnym základom tohto návrhu je článok 95 zmluvy. |

320 | Zásada subsidiarity Zásada subsidiarity sa uplatňuje v prípade, ak návrh nepatrí do výlučnej právomoci Spoločenstva. |

Členské štáty nemôžu dostatočne dosiahnuť ciele návrhu z nasledujúcich dôvodov. |

321 | Ako sa zdôrazňuje v súvislosti s vykonávaním smernice o označovaní automobilov[18], existencia 27 rôznych systémov označovania predstavuje veľké bremeno pre výrobcov, ktorí musia triediť svoje výrobky rôznymi spôsobmi v závislosti od krajiny, v ktorej výrobky predávajú, takže tieto systémy nie sú efektívne v podpore transformácie trhu. Rozdiely klasifikácie produktov prispievajú k neistote spotrebiteľov a znemožňujú im rozhodovať sa na základe objektívnych informácií. Navyše členské štáty, spotrebiteľské organizácie a zástupcovia odvetvia pneumatík vyjadrili podporu harmonizovanému systému označenia. |

Ciele návrhu sa lepšie dosiahnu pomocou opatrenia na úrovni Spoločenstva z nasledujúcich dôvodov. |

324 | Harmonizovaný systém označenia zmenší administratívne bremeno členských štátov aj odvetvia pneumatík. Zabráni rozčleneniu vnútorného trhu a zabezpečí rovnaké pravidlá hry pre všetkých. |

327 | Rozsah návrhu je obmedzený na harmonizáciu informácií o výrobkoch, pričom vykonávanie a dohľad nad trhom budú mať na starosti členské štáty. |

Z tohto dôvodu je návrh v súlade so zásadou subsidiarity. |

Zásada proporcionality Návrh je v súlade so zásadou proporcionality z týchto dôvodov. |

331 | Návrh nepresahuje rámec toho, čo je potrebné na dosiahnutie cieľov legislatívneho návrhu. Plánuje využiť rovnaké testy ako tie, ktoré sú definované v postupe pre typové schválenie, aby sa znížili náklady výrobcov. Aj vlastné vyhlásenia by mali prispieť k zníženiu nákladov na testy, ktoré sa odhadujú v najhoršom prípade približne na 0,03 eur na jednu pneumatiku. Zároveň sa navrhuje, aby sa vytvorila nálepka, na ktorej sa označenie zobrazí vo formáte zrozumiteľnom aj bez prekladu. S cieľom minimalizovať logistické náklady sa použijú piktogramy, ktoré zaručia zrozumiteľnosť systému označenia bez toho, aby výrobcovia alebo predajcovia museli na pneumatiky nalepovať osobitné nálepky vo všetkých úradných jazykoch EÚ. Doplňujúce informácie na vysvetlenie označenia v jednotlivých jazykoch budú k dispozícii on-line (na internetových stránkach). Spotrebitelia budú môcť označenie ľahko identifikovať aj vďaka grafickej úprave označenia, ktorá bude podobná úprave využívanej na označovanie bielej techniky v rámci smernice o označovaní domácich spotrebičov z hľadiska spotreby energie. |

332 | Označovanie pneumatík by nemalo viesť k zvýšeniu ich cien. Nízkorozpočtové pneumatiky sa budú na trhu stále predávať – jedinou zmenou bude to, že sa spotrebiteľom poskytnú objektívne informácie o kvalite pneumatík, aby sa hospodárska súťaž neriadila iba samotnou cenou, ale aj skutočnými vlastnosťami. |

Výber nástrojov |

341 | Navrhované nástroje: smernica. |

342 | Iné prostriedky by neboli primerané z týchto dôvodov. Pre úspešnosť systému bude nevyhnutný trhový dohľad a dodržiavanie smernice. Z tohto dôvodu by členské štáty mali vyvinúť vlastné postupy monitorovania. Kampane na rozšírenie povedomia, v ktorých sa bude vysvetľovať systém označovania, lepšie preniknú ku koncovým užívateľom a spotrebiteľom, ak sa vypracujú na vnútroštátnej úrovni. Preto sa navrhuje, aby sa prijala smernica pre transpozíciu do právnych predpisov jednotlivých členských štátov. V návrhu sa využíva tzv. dvojúrovňový prístup, pričom základné ustanovenia smernice sa prijmú v rámci spolurozhodovacieho postupu a technické špecifikácie spolu s prispôsobením technickému pokroku sa prijmú v rámci komitologického postupu v súlade s regulačným postupom s kontrolou ustanoveným v článku 5a rozhodnutia 1999/468/ES. |

4. VPLYV NA ROZPOčET |

409 | Návrh nemá žiadny vplyv na rozpočet Spoločenstva. |

5. ĎALšIE INFORMÁCIE |

560 | Európsky hospodársky priestor Navrhovaný akt sa týka veci Európskeho hospodárskeho priestoru a preto je potrebné ho rozšíriť aj na Európsky hospodársky priestor. |

2008/0221 (COD)

Návrh

SMERNICA EURÓPSKEHO PARLAMENTU A RADY

o označovaní pneumatík vzhľadom na palivovú úspornosť a iné základné parametre Text s významom pre EHP

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 95,

so zreteľom na návrh Komisie[19],

so zreteľom na stanovisko Európskeho hospodárskeho a sociálneho výboru[20],

so zreteľom na stanovisko Výboru regiónov[21],

konajúc v súlade s postupom ustanoveným v článku 251 zmluvy[22],

keďže:

(1) Udržateľná mobilita je veľkou výzvou Spoločenstva vo svetle zmeny klímy a potreby podporiť konkurencieschopnosť Európy, ako zdôrazňuje oznámenie Komisie o doprave šetrnejšej k životnému prostrediu[23].

(2) Oznámenie Komisie „Akčný plán pre energetickú účinnosť: Využitie potenciálu“[24] zdôraznilo potenciál na zníženie celkovej spotreby energie o 20 % do roku 2020 pomocou zoznamu cielených opatrení vrátane označovania pneumatík.

(3) Pneumatiky, najmä pre valivý odpor, predstavujú 20 až 30 % celkovej spotreby paliva vozidiel. Zníženie valivého odporu pneumatík môže preto významne prispieť k energetickej úspornosti cestnej dopravy a následnému zníženiu emisií.

(4) Vlastnosti pneumatík sa vyznačujú viacerými parametrami, ktoré sa navzájom ovplyvňujú, takže zlepšenie jedného parametra, napríklad valivého odporu, môže vyvolať nepriaznivý účinok na ďalšie parametre, napríklad priľnavosť za mokra, no a zlepšenie priľnavosti na mokrej vozovke môže mať negatívny vplyv na vonkajší hluk valenia. Výrobcov pneumatík je potrebné nabádať, aby optimalizovali všetky parametre.

(5) Palivovo úsporné pneumatiky sú hospodárne, pretože úspory paliva viac ako vynahradzujú vyššiu kúpnu cenu pneumatík vyvolanú zvýšenými výrobnými nákladmi.

(6) [Nariadením (ES) č. …/…, ktoré sa týka požiadaviek typového schválenia pre všeobecnú bezpečnosť motorových vozidiel][25] sa stanovujú minimálne požiadavky na valivý odpor pneumatík. Vývoj nových technológií umožňuje výrazne znížiť stratu energie spôsobenú valivým odporom pneumatík mierou, ktorá prekračuje tieto minimálne požiadavky. Preto je z hľadiska zníženia vplyvu cestnej dopravy na životné prostredie vhodné, aby sa stanovili ustanovenia, ktoré budú prostredníctvom poskytovania harmonizovaných informácií o tomto parametri nabádať koncových užívateľov na nákup palivovo úspornejších pneumatík.

(7) Hluk z dopravy je veľmi rušivý a má škodlivé účinky na zdravie. [Nariadením (ES) č. …/…, ktoré sa týka požiadaviek typového schválenia pre všeobecnú bezpečnosť motorových vozidiel] sa stanovujú minimálne požiadavky na vonkajší hluk valenia pneumatík. Vývoj nových technológií umožňuje výrazne znížiť vonkajší hluk valenia mierou, ktorá prekračuje tieto minimálne požiadavky. Preto je z hľadiska zníženia hluku premávky vhodné, aby sa stanovili ustanovenia, ktoré budú prostredníctvom poskytovania harmonizovaných informácií o tomto parametri nabádať koncových užívateľov na nákup pneumatík s malou vonkajšou hlučnosťou valenia.

(8) Poskytovaním harmonizovaných informácií o vonkajšom hluku valenia pneumatík sa zároveň umožní vykonávanie opatrení proti hluku premávky a prispeje sa k rozširovaniu povedomia o vplyve pneumatík na hluk v doprave v rámci smernice Európskeho parlamentu a Rady 2002/49/ES z 25. júna 2002, ktorá sa týka posudzovania a riadenia environmentálneho hluku[26].

(9) [Nariadením (ES) č. …/…, ktoré sa týka požiadaviek typového schválenia pre všeobecnú bezpečnosť motorových vozidiel] sa stanovujú minimálne požiadavky na priľnavosť pneumatík za mokra. Vývoj nových technológií umožňuje výrazne zlepšiť priľnavosť za mokra mierou, ktorá prekračuje tieto minimálne požiadavky, a teda aj skrátiť brzdnú dráhu za mokra. Preto je z hľadiska zvýšenia bezpečnosti cestnej premávky vhodné, aby sa stanovili ustanovenia, ktoré budú prostredníctvom poskytovania harmonizovaných informácií o tomto parametri nabádať koncových užívateľov na nákup pneumatík s vysokou priľnavosťou za mokra.

(10) Na bezpečnosť cestnej premávky majú vplyv aj ďalšie parametre pneumatík, napríklad akvaplaning alebo ovládateľnosť pri prejazde zákrutou. V tomto štádiu však ešte nie sú k dispozícii harmonizované testovacie postupy pre takéto parametre. Preto je vhodné, aby sa zabezpečila možnosť v prípade potreby neskôr stanoviť ustanovenia o harmonizovaných informáciách o týchto parametroch pneumatík pre koncových užívateľov.

(11) Poskytovaním informácií o parametroch pneumatík v podobe štandardného označenia sa pravdepodobne podarí ovplyvniť rozhodovanie koncových užívateľov pri kúpe v prospech bezpečnejších, tichších a palivovo úspornejších pneumatík. Tým sa následne pravdepodobne vytvorí motivácia pre výrobcov pneumatík, aby tieto parametre pneumatík optimalizovali, čím sa otvorí cesta pre udržateľnejšiu spotrebu a výrobu.

(12) Rozličnosť pravidiel jednotlivých členských štátov pre označovanie pneumatík by spôsobila prekážky pre obchod v rámci Spoločenstva a zväčšila administratívne bremeno a náklady výrobcov pneumatík na testovanie.

(13) Výmenné pneumatiky predstavujú 78 % trhu s pneumatikami. Preto je opodstatnené informovať koncových užívateľov o parametroch výmenných pneumatík rovnako ako o vlastnostiach pneumatík namontovaných na nové vozidlá.

(14) Potreba lepších informácií o palivovej úspornosti pneumatík a ďalších parametroch je dôležitá pre spotrebiteľov vrátane správcov vozových parkov a dopravných spoločností, ktorí pre absenciu režimu označovania a harmonizovaných testov nemôžu ľahko porovnávať parametre rôznych značiek pneumatík. Z tohto dôvodu je vhodné zahrnúť pneumatiky kategórií C1, C2 a C3 do rozsahu tejto smernice.

(15) Označenie z hľadiska energetickej úspornosti, ktorým sa triedia výrobky v rámci škály od triedy A po triedu G, tak ako sa uplatňuje pre domáce spotrebiče v súlade so smernicou 1992/75/ES o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch[27], spotrebitelia veľmi dobre poznajú a preukázalo sa, že úspešne podporuje úspornejšie spotrebiče. Rovnaká grafická úprava by sa mala použiť aj na označovanie palivovej úspornosti pneumatík.

(16) Vystavenie označenia na pneumatikách v predajniach a propagačnej technickej literatúre by malo zabezpečiť, že distribútori a potenciálni koncoví užívatelia dostanú harmonizované informácie o palivovej úspornosti, priľnavosti za mokra a vonkajšom hluku valenia pneumatík.

(17) Niektorí koncoví užívatelia si vyberajú pneumatiky skôr, než prídu do predajne, alebo ich nakupujú poštovou objednávkou. S cieľom zabezpečiť, aby sa aj títo koncoví užívatelia mohli rozhodovať na základe objektívnych harmonizovaných informácií o palivovej úspornosti pneumatík, priľnavosti za mokra a vonkajšom hluku valenia, by sa mali označenia zobrazovať v každej propagačnej technickej literatúre, aj keď je takáto literatúra sprístupnená na internete.

(18) Informácie by sa mali poskytovať v súlade s harmonizovanými testovacími postupmi stanovenými [nariadením (ES) č. …/…, ktoré sa týka požiadaviek typového schválenia pre všeobecnú bezpečnosť motorových vozidiel], aby sa umožnilo koncovým užívateľom porovnávať rôzne pneumatiky a obmedzili sa náklady výrobcov na testovanie.

(19) Ak budú členské štáty zavádzať stimuly v prospech palivovo úsporných pneumatík, bolo by vhodné určiť minimálne triedy palivovej úspornosti, aby sa zabránilo rozdrobeniu vnútorného trhu. Takéto stimuly môžu predstavovať štátnu pomoc. Táto smernica neovplyvňuje výsledok žiadneho budúceho konania vo veci štátnej pomoci, ktoré sa môže uskutočniť v súlade s článkom 87 a 88 zmluvy.

(20) Pre dosiahnutie cieľov ustanovení o označovaní je nevyhnutné, aby ich výrobcovia, dodávatelia a distribútori dodržiavali. Členské štáty by preto mali monitorovať toto dodržiavanie prostredníctvom trhového dohľadu a pravidelných kontrol ex post.

(21) Opatrenia nevyhnutné pre vykonávanie tejto smernice by sa mali prijať v súlade s rozhodnutím Rady 1999/468/ES z 28. júna 1999 ktorým sa ustanovujú postupy pre výkon vykonávacích právomocí prenesených na Komisiu[28].

(22) Komisia by mala mať najmä právomoc zaviesť požiadavky so zreteľom na kvalitatívne rozdelenie pneumatík kategórií C2 a C3 do tried z hľadiska priľnavosti za mokra, zaviesť požiadavky so zreteľom na základné parametre pneumatík okrem palivovej úspornosti, priľnavosti za mokra a vonkajšieho hluku valenia a prispôsobovať prílohy technickému pokroku. Keďže tieto opatrenia majú všeobecnú pôsobnosť a ich cieľom je zmeniť nepodstatné prvky tejto smernice jej doplnením, musia sa prijať v súlade s regulačným postupom s kontrolou ustanoveným v článku 5a rozhodnutia 1999/468/ES,

PRIJALI TÚTO SMERNICU:

Článok 1 Cieľ a predmet úpravy

Cieľom tejto smernice je zvýšiť palivovú úspornosť cestnej dopravy podporou palivovo úsporných pneumatík.

Táto smernica vytvára rámec pre poskytovanie informácií o parametroch pneumatík prostredníctvom označovania.

Článok 2 Rozsah pôsobnosti

1. Táto smernica sa uplatňuje na pneumatiky tried C1, C2 a C3.

2. Odchylne od odseku 1 sa táto smernica nevzťahuje na:

(a) protektorové pneumatiky,

(b) profesionálne offroadové pneumatiky,

(c) pneumatiky určené na montáž len na vozidlá registrované prvýkrát pred 1. októbrom 1990,

(d) náhradné pneumatiky typu T na dočasné použitie,

(e) pneumatiky s rýchlostnou kategóriou menšou než 80 km/h,

(f) pneumatiky s kódom menovitého priemeru ráfika, ktorý nepresahuje 254 mm alebo je 635 mm a viac,

(g) pneumatiky vybavené doplnkovými zariadeniami na zlepšenie ťažných vlastností (napr. pokované pneumatiky).

Článok 3 Vymedzenie pojmov

Na účely tejto smernice:

(1) „pneumatiky kategórií C1, C2 a C3“ sú triedy pneumatík vymedzené článkom 8 [nariadením (ES) č. …/…, ktoré sa týka požiadaviek typového schválenia pre všeobecnú bezpečnosť motorových vozidiel][29],

(2) „náhradná pneumatika na dočasné použitie typu T“ je typ náhradnej pneumatiky na dočasné použitie konštruovaný pre použitie pri hustiacom tlaku vyššom ako je tlak stanovený pre normálne a zosilnené pneumatiky,

(3) „predajňa“ je miesto, kde sa vystavujú, uskladňujú alebo ponúkajú na predaj pneumatiky, vrátane výstavných siení automobilov, ak ide o vystavené pneumatiky nenamontované na vozidlách,

(4) „propagačná technická literatúra“ sú všetky tlačené a elektronické materiály používané na marketing pneumatík alebo vozidiel určené pre koncových užívateľov alebo distribútorov, v ktorých sa opisujú konkrétne parametre pneumatiky, vrátane technických príručiek, brožúr, internetového marketingu, letákov a katalógov,

(5) „technická dokumentácia“ sú informácie o pneumatikách vrátane údajov o výrobcovi a značke pneumatiky; opis typu pneumatiky alebo zoskupenia pneumatík určeného na deklaráciu triedy palivovej úspornosti, priľnavosti za mokra a nameranej hodnoty vonkajšieho hluku valenia; výsledky testov a určenie presnosti testov.

(6) „výrobca“ je každá fyzická alebo právnická osoba, ktorá vyrába výrobok alebo si výrobok nechá skonštruovať alebo vyrobiť a neskôr ho predáva pod svojím obchodným menom,

(7) „dovozca“ je každá fyzická alebo právnická osoba so sídlom v Spoločenstve, ktorá umiestňuje výrobok z tretej krajiny na trh Spoločenstva,

(8) „dodávateľ“ je výrobca alebo jeho poverený zástupca v Spoločenstve alebo dovozca,

(9) „distribútor“ je každá fyzická alebo právnická osoba v dodávateľskom reťazci okrem dodávateľa alebo dovozcu, ktorá sprístupňuje pneumatiku na trhu,

(10) „sprístupnenie na trhu“ je každá dodávka výrobku určeného na distribúciu alebo používanie na trhu Spoločenstva v priebehu obchodnej činnosti, či už odplatne, alebo bezodplatne,

(11) „koncový užívateľ“ je spotrebiteľ vrátane správcov vozových parkov alebo spoločností cestnej dopravy, ktorý kupuje, alebo sa očakáva, že kúpi, pneumatiku,

(12) „základný parameter“ je parameter pneumatiky, napríklad valivý odpor, priľnavosť za mokra alebo vonkajší hluk valenia, ktorý má značný vplyv na životné prostredie, bezpečnosť cestnej premávky alebo zdravie počas jej používania.

Článok 4 Povinnosti dodávateľov pneumatík

Členské štáty zabezpečia, aby dodávatelia pneumatík plnili tieto ustanovenia:

(1) dodávatelia zabezpečia, aby pneumatiky tried C1 a C2 dodávané distribútorom a koncovým užívateľom boli vybavené nálepkou na behúni pneumatiky, ktorá bude zobrazovať označenie udávajúce triedu palivovej úspornosti v súlade s prílohou I, časť A a nameranú hodnotu vonkajšieho hluku valenia v súlade s prílohou I, časť C označenia pneumatík kategórie C1 musia obsahovať aj údaj o triede priľnavosti za mokra podľa prílohy I, časť B;

(2) formát nálepky uvedenej v odseku 1 je stanovený v prílohe II;

(3) dodávatelia musia uvádzať triedu palivovej úspornosti, triedu priľnavosti za mokra a nameranú hodnotu vonkajšieho hluku valenia v propagačnej technickej literatúre v súlade s prílohou I a v poradí určenom v prílohe III;

(4) dodávatelia poskytnú úradom členských štátov na požiadanie technickú dokumentáciu počas obdobia, ktoré sa končí päť rokov po tom, ako bola posledná pneumatika daného typu sprístupnená na trhu; technická dokumentácia musí byť dostatočne podrobná na to, aby umožnila úradom overiť presnosť informácií poskytnutých na označení palivovej úspornosti, priľnavosti za mokra a vonkajšieho hluku valenia.

Článok 5 Povinnosti distribútorov pneumatík

Členské štáty zabezpečia, aby distribútori pneumatík plnili tieto ustanovenia:

(1) distribútori zabezpečia aby boli pneumatiky v predajniach vybavené nálepkou poskytnutou dodávateľmi v súlade s článkom 4 ods. 1 na jasne viditeľnom mieste;

(2) ak pneumatiky ponúkané na predaj nemôže koncový užívateľ vidieť, distribútori poskytnú koncovému užívateľovi informácie o triede palivovej úspornosti, triede priľnavosti za mokra a nameranej hodnote vonkajšieho hluku valenia týchto pneumatík;

(3) ak ide o pneumatiky kategórie C1 a C2, distribútori poskytnú údaje o triede palivovej úspornosti a nameranej hodnote vonkajšieho hluku valenia spolu s účtami, ktoré odovzdajú koncovým užívateľom pri nákupe pneumatík. Pri pneumatikách kategórie C1 poskytnú aj údaj o triede priľnavosti za mokra.

Článok 6 Povinnosti dodávateľov a distribútorov automobilov

Členské štáty zabezpečia, aby dodávatelia a distribútori plnili tieto ustanovenia:

(1) dodávatelia a distribútori automobilov zabezpečia, aby propagačná technická literatúra poskytovala informácie o pneumatikách namontovaných na nových vozidlách, pričom k týmto informáciám patrí aj trieda palivovej úspornosti v súlade s prílohou I, časť A, nameraná hodnota vonkajšieho hluku valenia v súlade s prílohou I, časť C a pri pneumatikách kategórie C1 aj trieda priľnavosti za mokra podľa prílohy I, časť B;

(2) ak je možné na nové vozidlo namontovať rôzne typy pneumatík bez toho, aby sa koncovým užívateľom ponúkla možnosť výberu medzi nimi, v propagačnej technickej literatúre sa uvedie najnižšia trieda palivovej úspornosti a priľnavosti za mokra a najvyššia nameraná hodnota vonkajšieho hluku valenia týchto typov pneumatík v poradí uvedenom v prílohe III;

(3) ak sa koncovým užívateľom ponúka možnosť výberu medzi rôznymi typmi pneumatík, ktoré sa majú namontovať na nové vozidlo, dodávatelia automobilov uvedú v propagačnej technickej literatúre triedu palivovej úspornosti, triedu priľnavosti za mokra a nameranú hodnotu vonkajšieho hluku valenia týchto typov pneumatík v poradí uvedenom v prílohe III;

(4) ak sa koncovým užívateľom ponúka možnosť výberu medzi rôznymi typmi pneumatík, ktoré sa majú namontovať na nové vozidlo, distribútori automobilov pred predajom poskytnú informáciu o triede palivovej úspornosti, triede priľnavosti za mokra a nameranej hodnote vonkajšieho hluku valenia týchto typov pneumatík.

Článok 7 Harmonizované testovacie postupy

Informácie o triede palivovej úspornosti, nameranej hodnote vonkajšieho hluku valenia a triede priľnavosti za mokra pneumatík, ktoré sa majú poskytnúť v súlade s článkami 4, 5 a 6, sa získajú využitím harmonizovaných testovacích metód uvedených v prílohe 1.

Článok 8 Postup overenia

Členské štáty budú hodnotiť súlad deklarovaných tried palivovej úspornosti a priľnavosti za mokra v zmysle prílohy I častí A a B a deklarovanej nameranej hodnoty vonkajšieho hluku valenia v zmysle prílohy I časti C s postupom stanoveným v prílohe IV.

Článok 9 Vnútorný trh

1. Ak sú splnené ustanovenia tejto smernice, členské štáty nesmú zakázať ani obmedziť sprístupnenie pneumatík na trhu na základe informácií o výrobku v súlade s touto smernicou.

2. Ak členské štáty nemajú dôkaz o opaku, uznajú súlad označení a informácií o výrobku s ustanoveniami tejto smernice. Môžu dodávateľov požiadať o poskytnutie technickej dokumentácie s cieľom vyhodnotiť presnosť deklarovaných hodnôt.

Článok 10 Stimuly

Členské štáty nebudú poskytovať stimuly v súvislosti s pneumatikami nižšej triedy ako triedy C palivovej úspornosti v zmysle prílohy I časť A.

Článok 11 Úpravy a prispôsobenie technickému pokroku

V súlade s regulačným postupom s kontrolou uvedeným v článku 13 ods. 2 sa prijmú tieto opatrenia zamerané na zmenu a doplnenie nepodstatných prvkov tejto smernice, okrem iného, jej doplnením:

(1) zavedenie požiadaviek v súvislosti s určením tried podľa priľnavosti za mokra pre pneumatiky kategórií C2 a C3, ak sú dostupné vhodné harmonizované testovacie postupy,

(2) zavedenie požiadaviek v súvislosti s ďalšími základnými parametrami, ktoré majú vplyv na životné prostredie, zdravie alebo bezpečnosť, ak sú dostupné vhodné harmonizované testovacie postupy a ak sú takéto požiadavky hospodárne;

(3) prispôsobenie príloh I až IV technickému pokroku.

Článok 12 Sankcie

Členské štáty ustanovia pravidlá pre udeľovanie sankcií za porušenie vnútroštátnych ustanovení prijatých na základe tejto smernice a prijmú všetky potrebné opatrenia, aby zabezpečili ich vykonávanie. Stanovené sankcie musia byť účinné, primerané a odrádzajúce. Členské štáty oznámia tieto ustanovenia Komisii najneskôr do osemnástich mesiacov od nadobudnutia účinnosti tejto smernice a bezodkladne jej oznámia všetky ich ďalšie zmeny a doplnenia.

Článok 13 Výbor

1. Komisii pomáha výbor.

2. Ak sa odkazuje na tento odsek, uplatňujú sa články 5a ods. 1) až 4) a článok 7 rozhodnutia 1999/468/ES so zreteľom na ustanovenia jeho článku 8.

Článok 14 Preskúmanie

Najneskôr do 5 rokov od dátumu účinnosti tejto smernice Komisia vyhodnotí potrebu preskúmať triedy energetickej efektívnosti a priľnavosti za mokra v súlade s prílohou I.

Článok 15 Transpozícia

1. Členské štáty najneskôr do 1. novembra 2011 prijmú a uverejnia zákony, právne predpisy a správne opatrenia potrebné na dosiahnutie súladu s touto smernicou. Bezodkladne informujú Komisiu o znení týchto opatrení a tabuľke zhody medzi uvedenými ustanoveniami a touto smernicou.

Tieto ustanovenia sa uplatňujú od 1. novembra 2012.

Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze na smernicu upravia členské štáty.

2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

Článok 16

Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie .

Článok 17

Táto smernica je určená členským štátom.

V Bruseli,

Za Európsky parlament Za Radu

predseda predseda

Príloha I Triedy parametrov pneumatík

Časť A: Triedy palivovej úspornosti

Trieda palivovej úspornosti sa musí určiť na základe koeficientu valivého odporu (RRC) podľa nižšie stanovenej škály tried od A do G a merať v súlade s [nariadením EHK OSN…, odkaz na Ú. v. sa pridá pred konečným prijatím tejto smernice zákonodarným orgánom ].

Ak je určitý typ pneumatiky schválený pre viac ako jednu triedu pneumatík (napr. C1 a C2), potom sa na určenie triedy palivovej úspornosti tohto typu pneumatiky použije škála tried, ktorá platí pre najvyššiu kategóriu pneumatík (napr. C2, nie C1).

pneumatiky triedy C1 | pneumatiky triedy C2 | pneumatiky triedy C3 |

RRC v kg/t | Trieda energetickej efektívnosti | RRC v kg/t | Trieda energetickej efektívnosti | RRC v kg/t | Trieda energetickej efektívnosti |

RRC ≤ 6,5 | A | RRC ≤ 5,5 | A | RRC ≤ 4,0 | A |

6,6 ≤ RRC ≤ 7,7 | B | 5,6 ≤ RRC ≤ 6,7 | B | 4,1 ≤ RRC ≤5,0 | B |

7,8 ≤ RRC ≤ 9,0 | C | 6,8 ≤ RRC ≤ 8,0 | C | 5,1 ≤ RRC ≤ 6,0 | C |

Prázdny | D | Prázdny | D | 6,1 ≤ RRC ≤ 7,0 | D |

9,1 ≤ RRC ≤ 10,5 | E | 8,1 ≤ RRC ≤ 9,2 | E | 7,1 ≤ RRC ≤ 8,0 | E |

10,6 ≤ RRC ≤ 12,0 | F | 9,3 ≤ RRC ≤ 10,5 | F | RRC ≥ 8,1 | F |

RRC ≥ 12,1 | G | RRC ≥ 10,6 | G | Prázdny | G |

Časť B: Triedy priľnavosti za mokra

Triedy priľnavosti za mokra pre kategóriu C1 sa musia určiť na základe koeficientu priľnavosti za mokra ( G ) podľa nižšie stanovenej škály tried od A do G a merať v súlade s nariadením EHK OSN č. 117 o jednotných ustanoveniach o typovom schvaľovaní pneumatík vzhľadom na emisie hluku valenia a adhéziu na mokrých povrchoch[30].

G | Trieda priľnavosti za mokra |

155 ≤ G | A |

140 ≤ G ≤ 154 | B |

125 ≤ G ≤ 139 | C |

Prázdny | D |

110 ≤ G ≤ 124 | E |

G ≤ 109 | F |

Prázdny | G |

Časť C: Vonkajší hluk valenia

Nameraná hodnota vonkajšieho hluku valenia sa udáva v decibeloch a meria sa v súlade s nariadením EHK OSN č. 117 o jednotných ustanoveniach o typovom schvaľovaní pneumatík vzhľadom na emisie hluku valenia a adhéziu na mokrých povrchoch.

Príloha II: Formát označenia

Nálepka, na ktorú odkazuje článok 4 ods. 1 a článok 5 ods. 1 pozostáva z dvoch častí: 1) označenia vytlačeného podľa nižšie stanoveného formátu a 2) priestoru, v ktorom sa uvádza názov dodávateľa a línia pneumatiky, rozmer pneumatiky, index zaťaženia, rýchlostná kategória a iné technické špecifikácie (ďalej len „priestor na značku“).

1. Vzor označenia

1.1 Označenie vytlačené na nálepke, na ktoré odkazuje článok 4 ods. 1 a článok 5 ods. 1, musí byť v súlade s touto ilustráciou:

[pic]

1.2 Špecifikácie označenia sú takéto:

[pic]

1.3 Označenie musí byť široké aspoň 75 mm a vysoké aspoň 110 mm. Ak sa označenie vytlačí vo väčšom formáte, pomery veľkostí musia zodpovedať uvedeným špecifikáciám.

1.4 Označenie musí spĺňať tieto požiadavky:

a) Farby sú CMYK – azúrová, purpurová, žltá a čierna – a sú dané podľa tohto vzoru: 00-70-X-00: 0 % azúrová, 70 % purpurová, 100 % žltá, 0 % čierna;

b) Nasledujúce údaje sa týkajú popisiek uvedených v časti 1.2;

[pic] Palivová úspornosť

Piktogram podľa dodaného vzoru: šírka: 19,5 mm, výška: 18,5 mm – rámik piktogramu: hrúbka čiary: 3,5 bodu, šírka: 26 mm, výška: 23 mm – rámik zatriedenia: hrúbka čiary: 1 bod – zakončenie rámika: hrúbka čiary: 3,5 bodu, šírka: 36 mm – farba: X-10-00-05;

[pic] Priľnavosť za mokra

Piktogram podľa dodaného vzoru: šírka: 19 mm, výška: 19 mm – rámik piktogramu: hrúbka čiary: 3,5 bodu, šírka: 26 mm, výška: 23 mm – rámik zatriedenia: hrúbka čiary: 1 bod – zakončenie rámika: hrúbka čiary: 3,5 bodu, šírka: 26 mm – farba: X-10-00-05;

[pic] Vonkajší hluk valenia

Piktogram podľa dodaného vzoru: šírka: 23 mm, výška: 15 mm – rámik piktogramu: hrúbka čiary: 3,5 bodu, šírka: 26 mm, výška: 24 mm – rámik pre uvedenie hodnoty: hrúbka čiary: 1 bod – zakončenie rámika: hrúbka čiary: 3,5 bodu, výška: 24 mm – farba: X-10-00-05;

[pic] Okraj označenia: hrúbka čiary: 1,5 bodu – farba: X-10-00-05;

[pic] Škála A-G

- Šípky: výška: 4,75 mm, medzera: 0,75 mm, hrúbka čiernej čiary: 0,5 bodu – farby:

? A: X-00-X-00;

? B: 70-00-X-00;

? C: 30-00-X-00;

? D: 00-00-X-00;

? E: 00-30-X-00;

? F: 00-70-X-00;

? G: 00-X-X-00.

- Text: Helvetica Bold 12 bodov, 100% biela, čierne okraje: 0,5 bodu;

[pic] Triedenie

- Šípky: šírka: 16 mm, výška: 10 mm, 100 % čierna;

- Text: Helvetica Bold 27 bodov, 100% biela;

[pic] Riadky v škále: hrúbka čiary: 0,5 bodu, vzdialenosť prerušovanej čiary: 5,5 mm, 100 % čierna;

[pic] Text škály: Helvetica Bold 11 bodov, 100% čierna;

[pic] Hodnota hluku

- Kolónka: šírka: 25 mm, výška: 10 mm, 100 % čierna;

- Text: Helvetica Bold 20 bodov, 100% biela;

- Text jednotky: Helvetica Bold Regular pre „(A)“ 13 bodov, 100% biela;

[pic] Logo EÚ: šírka: 9 mm, výška: 6 mm;

[pic] Odkaz na smernicu: Helvetica Regular 7,5 bodu, 100% čierna;

Odkaz na triedu pneumatík: Helvetica Bold 7,5 bodu, 100% čierna;

c) Pozadie musí byť biele.

1.5 Trieda pneumatík (C1, C2 alebo C3) sa na označení musí uviesť vo formáte predpísanom v ilustrácii v časti1.2.

2. Priestor na značku

2.1 Dodávatelia musia na nálepke uviesť svoj názov, líniu pneumatiky, rozmer pneumatiky, index zaťaženia, rýchlostnú kategória a iné technické špecifikácie spolu s označením v ľubovoľnej farbe, formáte a s ľubovoľným dizajnom – pomerná veľkosť priestoru na značku však nesmie prekročiť pomer 4:5 oproti veľkosti označenia a informácie uvedené spolu s označením nesmú narušiť text označenia.

Príloha III Informácie poskytované v propagačnej technickej literatúre

1. Informácie o pneumatike sa poskytnú v tomto poradí:

(i) trieda palivovej úspornosti (písmená A až G),

(ii) trieda priľnavosti za mokra (písmená A až G),

(iii) nameraná hodnota vonkajšieho hluku valenia (dB).

2. Tieto informácie musia splniť nasledovné požiadavky:

(i) musia byť ľahko čitateľné,

(ii) musia byť ľahko zrozumiteľné,

(iii) ak určitý typ pneumatiky spĺňa požiadavky pre rôzne triedy v závislosti od rozmerov a ďalších parametrov, uvedie sa rozpätie medzi pneumatikou s najhoršími a pneumatikou s najlepšími vlastnosťami.

3. Dodávatelia musia zároveň na svojej internetovej stránke poskytnúť:

(i) vysvetlenie piktogramov vytlačených na označení,

(ii) vyhlásenie zdôrazňujúce, že skutočná úspora paliva a bezpečnosť cestnej premávky veľmi závisí od správania vodičov, a najmä konštatovanie, že:

- ekologický spôsob jazdy môže výrazne znížiť spotrebu paliva,

- tlak vzduchu v pneumatikách by sa mal pravidelne kontrolovať, aby mohli byť vlastnosti pneumatiky z hľadiska priľnavosti za mokra a palivovej úspornosti na vyššej úrovni,

- brzdná dráha (odstup) sa musí vždy prísne dodržiavať.

Príloha IV: Postup overenia

Súlad deklarovaných tried palivovej úspornosti a priľnavosti za mokra spolu s deklarovanou nameranou hodnotou vonkajšieho hluku valenia sa vyhodnocuje pri každom type pneumatík alebo každom zoskupení pneumatík tak, ako to určil dodávateľ, podľa tohto postupu::

(1) Najskôr sa testuje jedna pneumatika. Ak nameraná hodnota zodpovedá deklarovanej triede alebo deklarovanej nameranej hodnote vonkajšieho hluku valenia, test je úspešný,

(2) ak nameraná hodnota nezodpovedá deklarovanej triede alebo deklarovanej nameranej hodnote vonkajšieho hluku valenia, test sa vykoná s ďalšími tromi pneumatikami. Na vyhodnotenie súladu s deklarovanými informáciami sa použije priemer nameraných hodnôt všetkých štyroch testovaných pneumatík.

[1] Európska environmentálna agentúra, Ročná inventúra skleníkových plynov Európskeho spoločenstva 1990-2005 a inventarizačná správa 2007, s. 88.

[2] KOM(2006) 545.

[3] KOM(2008) 433.

[4] Pneumatiky namontované na nové vozidlá predstavujú 22 % podiel na trhu.

[5] Návrh KOM(2008) 316 v procese schvaľovania, Ú. v. EÚ C , , s. .

[6] Pneumatiky namontované na vozidlá po opotrebovaní pôvodných – pri osobných automobiloch zvyčajne po 40 000 km.

[7] KOM(2008) 316, pozri poznámku pod čiarou 5.

[8] KOM(2006) 545.

[9] TTE, Rada (pre energetiku) z 23. novembra 2006, 15210/06; závery predsedníctva Európskej rady z Bruselu z 8. a 9. marca 2007, 7224/07; uznesenie Európskeho parlamentu z 24. októbra 2007 o stratégii Spoločenstva pre zníženie emisií C02 z osobných automobilov a ľahkých úžitkových vozidiel (2007/2119 (INI)), bod 32.

[10] KOM(2007) 19.

[11] KOM(2007) 22.

[12] KOM(2007) 856.

[13] Rekodifikácia smernice 1999/94/ES.

[14] KOM(2007) 804.

[15] KOM(2008) 397/3.

[16] KOM(2007) 99.

[17] Smernica 1992/75/ES.

[18] Smernica 1999/94/ES.

[19] Ú. v. EÚ C , , s. .

[20] Ú. v. EÚ C , , s. .

[21] Ú. v. EÚ C , , s. .

[22] Ú. v. EÚ C , , s. .

[23] KOM(2008) 433

[24] (KOM(2006) 545).

[25] Návrh KOM(2008) 316 v procese schvaľovania, Ú. v. EÚ C , , s. .

[26] Ú. v. EÚ L 189, 18.7.2002, s. 12.

[27] Ú. v. EÚ L 297, 13.10.1992, s. 16.

[28] Ú. v. EÚ L 184, 17.7.1999, s. 23.

[29] [Pozn.: Súčasná klasifikácia pneumatík v rámci návrhu nariadenia (KOM(2008)316) vynecháva ľahké úžitkové vozidlá (N1). Na úrovni Rady existuje dohoda revidovať definíciu navrhnutú v článku 8 nariadenia KOM(2008) 316 tak, aby zahŕňala aj pneumatiky triedy N1, dohoda sa dosiahne najneskôr v októbri pred prijatím tohto návrhu smernice o označovaní pneumatík – táto poznámka je len pre informáciu počas legislatívneho procesu a v čase prijatia sa musí vymazať].

[30] Ú. v. EÚ L 231, 29.8.2008, s. 19.